
Til mamma


 

PROLOG

MØRKE SKYER LÅ over det tette skogsområdet ved Omberg. Johan Sundin gikk langsomt bortover stien. Ryggsekken hang tungt på skuldrene, og han hørte den lave mumlingen fra de andre kursdeltakerne bak seg. Det var en ruskete julikveld, og de hadde bare noen hundre meter igjen før de skulle være tilbake på turisthotellet. Han var sliten etter skytetreningen. Ikke så sliten at han ikke ville orke å kjøre bil, men sliten nok til at han kom til å slenge seg på sofaen straks han var hjemme i Motala.

Han tok opp mobilen og ringte Amanda. Han hadde gledet seg lenge til det fire dager lange intensivkurset som skulle føre fram til jegerprøven, og hun hadde oppmuntret ham til å dra. Så han trodde hun kom til å høres glad ut når hun svarte. Men i stedet for å spørre om han hadde klart prøven, svarte hun bare «Hei» og slapp fra seg et tungt sukk.

– Hva er det som irriterer deg? spurte han.

– Garasjeporten. Jeg fatter ikke at den kan bevege seg så langsomt.

Johan smilte av kona og fortsatte videre på den mørke stien. Han kunne se henne for seg i bilen, med bistert ansiktsuttrykk mens hun fingret utålmodig med det krøllete håret, som hadde samme mørkebrune nyanse som øynene hennes.

– Så du er hjemme allerede? spurte han og justerte ryggsekken over den ene skulderen.

– Jeg følte ikke for å bli hos pappa lenger, sa hun.

– Men det er lenge siden du har vært sammen med familien.

– Jo, men jeg lengtet etter deg.

Amanda hørtes ikke helt overbevisende ut, og han fikk en følelse av at Markus hadde vært ufordragelig igjen. På nyttårsaften for et drøyt halvår siden hadde han kommet bort til dem og rost paljettkjolen hennes i høye toner. Først var hun blitt helt rød i ansiktet, men da Markus hadde strøket håret hennes til side og latt fingrene gli over kinnet hennes, hadde hun slått bort hånden hans for å markere at det ikke var greit. Da Johan også sa ifra, hadde Markus bare flirt. Antakelig hadde han vært for beruset til å bry seg.

– Når kommer du hjem? spurte Amanda og avbrøt tankene hans.

– Vil du ikke spørre om jeg klarte jegerprøven? sa han og feide unna en grein som hang ut over stien.

– Unnskyld, elskling. Hvordan gikk det?

– Jeg besto, og jeg drar fra Omberg snart. Så regn med at jeg er hjemme om en time.

– Fint, da rekker jeg å forberede litt.

– Forberede?

Amanda lo.

– Du har jo bursdag i dag, har du glemt det?

– Tjuesju er ikke noe å feire, protesterte han.

– Men jeg har en overraskelse til deg.

Han hørte en lav gnissing i telefonen og forsto at den kom fra den automatiske garasjeporten, som til slutt gled opp foran henne.

– Hallo?

– Jeg er her, sa hun langsomt. – Jeg syntes bare at det var noe som beveget seg på forsiden. Men det går ikke an å se noe i dette været.

Amanda tidde og trakk pusten før hun sa:

– Johan?

– Ja?

– Utebelysningen fungerer ikke.

Nå var det hans tur til å le.

– Det var ikke mye til overraskelse.

– Jeg mener alvor, sa hun opprørt.

Det knakk i en grein et sted, så ble det stille i skogen igjen. Det eneste som var å høre, var stemmene til kurskameratene, men de var for langt bak til at han kunne oppfatte hva de snakket om.

– Elskling. Det er ikke noe å hisse seg opp for, prøvde han. – Det var sikkert bare naboens katt, og utelampene har jo vært ustabile en stund.

– Ja, og jeg har jo sagt at du må fikse dem.

– Jeg lover, jeg skal gjøre det.

– Du må, maste hun. – Det er viktig at de funker, særlig etter innbruddet hos naboen.

Johan hørte at hun stanset motoren og åpnet bildøra.

Så sukket hun høyt igjen.

– Hva er det nå? spurte han. – Jeg har jo nettopp sagt at jeg skal fikse lampene.

– Den forbaskede riva falt ned på meg da jeg åpnet døra.

Johan skimtet hotellets parkeringsplass mellom trærne lenger framme. Han fortsatte å gå, men stanset da han hørte et lavt skrik. Han kikket forvirret på jaktkameratene bak seg, før han innså at det var Amanda som hadde skreket.

– Elskling? Hva skjer?

– Johan … Stemmen hennes skalv. – Det er noen i garasjen.

Hårene reiste seg på armene hans.

– Hva? sa han. – Hvem da?

– Jeg vet ikke, men det er noen bak bilen, hvisket hun. – Jeg ser ham i bakspeilet.

Johan prøvde desperat å komme på en naturlig forklaring på at noen skulle befinne seg der, men det eneste han kunne tenke på, var innbruddet. Angsten fór gjennom kroppen hans da han hørte det tunge dunket fra garasjeporten. Den hadde lukket seg mot innkjørselen. Amanda var alene med inntrengeren i garasjen.

– Jeg er redd, Johan. Jeg vet ikke hva jeg skal gjøre.

– Jeg vil at du låser deg inne i bilen. Kan du gjøre det? sa han og begynte å løpe mot hotellet.

Ryggsekken dasket mot ryggen mens han presset seg forbi krokete greiner og svingte rundt en stor stein.

– Åh, gud … Han beveger seg mot meg, han kommer!

Stemmen hennes skalv enda mer nå.

– Du må låse deg inne, Amanda. Hører du hva jeg sier? peste han.

– Jeg kan ikke, klynket hun. – Riva har satt seg fast i døra …

Johan hørte den paniske pusten hennes. Et stykke unna så han bilen sin på parkeringsplassen.

– Du må låse deg inne, skrek han. – Trykk på knappen og lås deg inne!

– Jeg prøver jo!

Han stormet gjennom skogen.

– Amanda? Hører du meg? ropte han i telefonen.

– Det går ikke! gråt hun fortvilet.

Det lød et dunk og deretter en lav jamring.

– Amanda? Amanda!

Johan bråstanset, holdt pusten og lyttet. En kort stund hørte han bare sine egne hjerteslag. Så skar på nytt en gnissende lyd gjennom telefonen, og han forsto at det var garasjeporten som langsomt åpnet seg igjen.


ET ÅR SENERE

ONSDAG

MAIA BOHM SKYNDTE seg gjennom foajeen på sykehuset, løp opp trappene og inn gjennom dørene til barneintensiven. Med mobilladeren i den ene hånden hastet hun forbi resepsjonen, hilste gammelkjent på pleierne og fortsatte bort til Tims rom. T-skjorta klebet seg til ryggen. Klokka var bare åtte om morgenen, men det var juli, og Motala var rammet av en trykkende varme. Hetebølgen hadde kommet for en uke siden og skulle vare noen dager til.

Tim lå i senga med mobilen i hendene. Den tretten år gamle sønnen hennes hadde på seg stripete pysjamasbukser og T-skjorte. Det blonde håret var stripete, fingrene beveget seg ivrig over skjermen, og brystkassen hevet og senket seg raskt. Ved siden av ham lå det sønderkoste pinnsvinet Pigge, som han hadde fått da han var fem år, og som hadde mistet nesten all stoppen.

– Hei, gutten min, sa Maia og gikk bort til ham.

Skarpt sollys trengte inn gjennom glipene i persiennene og falt over gjestesenga hun pleide å sove i om nettene, og som hun hadde våknet i for bare en time siden.

– Fant du en lader? spurte Tim straks.

Han flyttet litt på kabelen til den innopererte hjertepumpen som stakk ut av magen og var koblet til den stasjonære batteristasjonen. Selv om pumpen var en provisorisk løsning, avlastet den hjertet mens han ventet på riktig donor.

– Mormor hadde heldigvis en ekstra hjemme, sa Maia. – Men hva skjedde med din?

– Jeg vet ikke, mobilen ladet ikke i natt, så den kan dø når som helst. Jeg så det straks etter at du hadde dratt.

Maia kunne ikke la være å smile da hun hørte den overdrevne panikken i stemmen hans. Etter at han var blitt kjent med Wilmer, hadde han alltid mobilen i hånden. Kameratene spilte og snapchattet med hverandre til sent på kveld, og telefonen pleide alltid å ligge tett inntil puta når han sov.

– Prøv å ta den, da, sa hun og dinglet med ledningen foran ham.

– Mamma, gi meg den …

– Ikke tale om.

Tim fikk tak i ledningen, men Maia ga seg ikke. Hun bøyde seg fram og sloss lett med ham, men sluttet brått da han begynte å gispe.

– Hvordan går det? spurte hun engstelig. – Skal jeg ringe etter sykepleieren?

– Det går bra, sa han med halvkvalt stemme.

Maia kjente hvordan magen trakk seg sammen da hun så det forpinte ansiktet hans. Pulsen dunket på halsen, og ansiktet var blekt.

– Det er bare hjertet som …

– Tim, jeg vet det, sa hun trøstende. – Kom.

Hun satte seg tett inntil ham og holdt rundt ham til åndedragene ble roligere, satte deretter laderen i stikkontakten ved siden av senga og rakte ham den lange kabelen.

– Jeg må gå, Ella venter i bilen, og mormor kommer så snart hun er ferdig hos tannlegen, sa hun og kysset ham på det fregnete kinnet. – Vi sees i kveld. Og ring hvis det er noe. Okei?

– ’Kei.

– Glad i deg, sa hun over skulderen og forlot rommet.

Fort jaget hun ned trappene igjen og ut gjennom foajeen. Hun visste at hun ikke kunne bli, men det gjorde likevel vondt å gå fra ham, og hun svelget tungt for å jage bort den dårlige samvittigheten. Hjertesykdommen gjorde ham andpusten hele tiden, iblant så andpusten at han skremte henne. Tim hadde likevel sett relativt opplagt ut i dag, sa hun til seg selv. Hun var nødt til å klamre seg til det positive, for hvis hun tenkte på hvor syk han var, ville hodet hennes sprenges.

Den rustne Ford pickupen hennes sto parkert bak to taxier. Idet hun satte seg inn i bilen, begynte telefonen å ringe. Hun tok den opp av lomma og skar en grimase.

– Hvem er det? sa Ella.

Datteren så storøyd på henne fra passasjersetet. Hun var sju år og iført en blomstrete T-skjorte og shorts. Den svarte ranselen lå i fanget hennes, og det lyse håret tovet seg som vanlig.

– Det er Greg, den nye kollegaen min. Jeg skulle vært på stasjonen nå, og han lurer sikkert på hvor jeg er.

Maia sukket og stakk mobilen i lomma igjen. Hun skulle bli en del av Motalas lille etterforskningsgruppe, og det var ikke så heldig å komme for sent den første dagen.

Fort vred hun på rattet, svingte ut fra sykehusområdet og måtte bråbremse for ikke å kollidere med en søppelbil. I høy fart passerte hun noen gule boligblokker, kom ut i Storgatan og fortsatte mot Marieberg skole.

Den gråbrune mursteinsbygningen var relativt nyrenovert. Ved siden av lå det en barnehage, og vanligvis ville barna sikkert ha vært ute og lekt på denne tiden av dagen, men det var midt i ferien, og det inngjerdede området var tomt.

Maia bråstanset foran porten til skolegården. På en lyktestolpe like ved hang det et A4-ark med teksten: «Har du sett Amanda? Hun forsvant fra hjemmet sitt 19. juli. Kontakt politiet eller Johan.» Det svart-hvite bildet var bleket av sola, men man kunne fortsatt se at det forestilte en vakker kvinne med krøllete hår, en føflekk på kinnet og et bredt smil.

Nedenfor skoleområdet, delvis skjult av høye furuer, lå Varamon. Parkeringsplassen ved den langgrunne stranda var allerede full av biler. At det var en populær badeplass, visste Maia allerede før de flyttet hit, men at den var en av landets fineste, hadde hun aldri kunnet ane.

– Kom igjen, ut av bilen nå.

Ella ble sittende med bilbeltet på og hendene rundt sekken. Pannen var rynket og leppene sammenpresset. Moren til Maia pleide å ta seg av kjøringen til SFO. Akkurat denne dagen, da Maia skulle skysse datteren, hadde hun ikke bare vært nødt til først å kjøre tilbake til sykehuset med laderen, men bilen hadde vært vanskelig å starte også. Noen luksusdoning var den ikke, og det var ikke første gang den fusket, men hun hadde aldri sett datteren så sur som nå.

– Når skal vi flytte hjem igjen?

Maia sukket på nytt.

– Ella, jeg har ikke tid til å ta den diskusjonen nå …

– Men jeg vil vite det, insisterte datteren.

– Og jeg kan ikke svare på det. Men du har jo fått en masse nye venner på SFO, ikke sant?

Maia slo av motoren og gikk ut i den stekende sola, fortsatte rundt bilen og åpnet døra på Ellas side.

– Jeg vil ikke gå på SFO.

– Du har ikke noe valg. Mormor er hos Tim hele dagen, og jeg må jobbe.

– Så vi skal bli her kjempelenge, altså? sa Ella og klemte enda hardere rundt sekken.

– Vi må iallfall bli her til storebroren din blir bra.

Men hvorfor sa hun det? Det var her de bodde nå, og Ljungdalen skulle de nok aldri tilbake til.

– Når blir han bra, da?

Maia kjente at tålmodigheten begynte å bli tynnslitt.

– Jeg kan ikke svare på det heller. Men han får hjelp av den beste hjertelegen på sykehuset, og det er jo det aller viktigste. Ikke sant? sa hun og rakte hånden mot datteren.

Ella løsnet beltet, ignorerte den utstrakte hånden og trampet furten av sted over den folketomme skolegården.

– Jeg henter deg i ettermiddag, ropte Maia etter henne.

Datteren svarte ikke, fortsatte bare rett inn på skolen. Maia stønnet, det var ikke sånn hun hadde tenkt seg denne morgenen. På den annen side hadde hun heller ikke sett seg selv som enslig mor i en fremmed by, men nå ble det som det ble.

Maia satte seg inn i den glovarme pickupen igjen. Da hun skulle starte motoren, skjedde det ingenting.

– Nei …

Hun vred om nøkkelen i tenningslåsen flere ganger. Det klikket, ingen andre lyder var å høre.

Maia så seg fort omkring i håp om å finne noen hun kunne be om hjelp, men de eneste som befant seg i nærheten, var to jenter som kom kjørende på hver sin sparkesykkel. Hun bannet lavt, nølte en stund og tok så fram telefonen igjen.


KRIMINALBETJENT GREG WALLIN helte kaffe i en termokanne og strakte seg etter bolleposen på oppvaskbenken. Han skottet på klokka. Maia Bohm skulle vært på politistasjonen for et kvarter siden, men hun hadde fortsatt ikke gitt lyd fra seg.

– Sånn, sa han til Noomi Sandström da han hadde lagt kanelbollene på et fat. – Da var kaffen klar.

Den lave tjueni år gamle kvinnen med bollefrisyren svarte ikke. Hun hadde flere ganger imponert Greg med sine datakunnskaper, men hun hadde en irriterende uvane med å bli oppslukt av mobilen sin. Ikke engang da Peppe Norlén kom inn i rommet med et frustrert oppsyn, løftet hun blikket.

– Beklager, mumlet han. – Jeg ble sittende i telefonen med en journalist som ville at jeg skulle kommentere Amanda-saken.

Amanda Sundin hadde forsvunnet sporløst fra sitt hjem et år tidligere, og det var åpenbart at det tæret på Peppe. Rynkene i pannen var blitt dypere, ringene under øynene mørkere, og det tidligere så skarpe blikket var bekymret. Han var femtifem år gammel, hadde vært politimann i over tretti år og Gregs sjef i to, men så ikke lenger ut som den selvsikre etterforskningslederen som brant for jobben sin.

– Fortalte du at saken er henlagt? spurte Noomi uten å ta blikket fra telefonen.

– Den er ikke henlagt, Noomi. Den er nedprioritert.

– Sa du det til journalisten?

– Nei, og jeg svarte heller ikke på spørsmålene om hvorfor vi ikke har funnet liket hennes, og om det er noen mulighet for at hun fortsatt lever, sa Peppe sammenbitt. – Jeg sa bare at vi kommer tilbake så snart vi har noe å rapportere, og da begynte hun i stedet å mase om politiets troverdighet.

Noomi strøk det blanke, svarte håret vekk fra øynene og holdt mobilen sin opp med skjermen mot dem.

– Akkurat nå er den troverdigheten nede på null.

Hun viste dem et klipp fra morgenens nyhetssending. Toppsaken handlet om at det var på dagen ett år siden Amanda forsvant. Da nyhetsoppleseren viste et innslag med den gråtende storesøsteren hennes som påsto at politiet ikke lenger gjorde noe for å finne gjerningsmannen, tok Peppe telefonen fra henne.

– Hva er det du gjør? utbrøt hun.

– Jeg orker ikke høre mer, sa han høyt, stanset innslaget og slapp telefonen ned på bordet.

Det ble stille i rommet. Greg merket at Noomi prøvde å fange blikket hans, men han stirret hardnakket på fatet med boller. Amanda-saken rørte opp en masse følelser hos dem alle. Den hadde vært Gregs første store etterforskningssak. Han hadde jobbet som etterforsker bare i et års tid, og sammenlignet med den hadde alle de andre sakene vært blåbær.

Huset på Dynudden hadde vært mørkt og uhyggelig stille da Greg og kollegaen Sebastian Ekman kom dit etter at Amandas mann, Johan, hadde slått alarm. Garasjen hadde vært tom, og Amandas Volkswagen borte. Mobilen var ikke å finne noe sted og var avslått.

Da Johan hadde kommet hjem fra kurset i Omberg, der han sa at han hadde vært da han snakket med Amanda i telefonen, var han så oppskaket at de hadde vanskelig for å forstå hva han sa.

– Det finnes sikkert en god forklaring, hadde Sebastian forsøkt. – Hun ville kanskje være for seg selv en stund, hun kommer sikkert tilbake.

Stemmen hadde vært skingrende da Johan svarte:

– Dere må høre på meg, noen har tatt henne. Hun er borte!

Det hadde ikke vært til å holde ut å se panikken hans. Greg hadde ikke sagt så mye da, men snart var han og de andre i gruppen blitt overbevist om at Johan hadde rett. Amanda hadde ikke forsvunnet frivillig, det hadde vært noen i garasjen. De hadde kontaktet slektningene hennes, og etterlysningen var raskt blitt spredt via sosiale medier, men det var ingen som visste hva som hadde skjedd med henne. I stedet hadde spekulasjonene skutt fart. Journalistene hadde skrevet spaltemeter på spaltemeter om Amandas og Johans liv. Til slutt hadde medieoppstyret dødd ut. Det fantes ikke mer å grave i. Men nå som årsdagen var her, ble hele historien trukket fram igjen.

Noomi strakte seg etter mobilen og startet innslaget på nytt.

– Jeg ba deg slå av, Noomi, sa Peppe opprørt.

– Arrester meg da, så pågriper du i det minste noen, mumlet hun.

– Hva sa du? spurte han skarpt.

– Ingenting, sa hun og la bort mobilen.

Peppe sukket, kastet et blikk på sin gullfargede Rolex og snudde seg mot Greg.

– Hvor er den nye, Maia Bohm?

– Aner ikke, svarte han.

– Men vet du om hun er på vei?

– Nei, men hvis vi har ventet en måned på forsterkning, kan vi vel vente litt til, sa han i et forsøk på å lette på stemningen.

– Er det alt en måned siden Sebastian sluttet? spurte Noomi.

– Ja, nikket Greg og innså at de ikke hadde snakket med hverandre siden da.

Sebastian hadde ringt to ganger, men Greg hadde ikke svart, selv om det ikke var til å unngå at de kom til å støte på hverandre før eller siden. Han klarte ikke å komme over at Sebastian hadde bestemt seg for å si opp. Nå prøvde han å få tak i hva det var tankene på den tidligere kollegaen vekket i ham. Var det en følelse av svik? Antakelig.

– Jeg hørte at Maia ble nødt til å slutte i den forrige jobben på grunn av private omstendigheter. Vet vi hva som skjedde? spurte Noomi.

Greg ristet på hodet.

– Det lille jeg vet, er at hun har stått på for politiet i Härjedalen i mange år og at hun skal være en dyktig etterforsker, sa han.

– Hun er god, bekreftet Peppe. – Bortsett fra når det gjelder å passe tiden.

Mobilen til Greg ringte. Han tok den opp og svarte:

– Kriminalbetjent Greg Wallin.

– Hei, det er Maia. Din nye kollega.

– Jeg ringte deg i stad. Er du framme?

– Nei, bilen min har streiket. Kunne du hente meg, tror du?


– KANSKJE DET ER batteriet, sa Maia mens bergingsbilen med pickupen hennes forsvant bortover veien utenfor Marieberg skole.

Greg sto taus ved siden av henne. Det var første gang hun traff den nye kollegaen sin, og han så absolutt ikke ut som hun hadde forestilt seg. Han var høy og tynn, med midtskill fra nittitallet og et par øyne som signaliserte usikkerhet. Den lyseblå skjorta var kneppet helt opp i halsen og stappet ned i buksene.

– Jeg gjetter bare, altså, fortsatte hun. – Jeg kan ingenting om biler, jeg vet bare at denne skraphaugen er nesten like gammel som meg.

– Hvor gammel er du, da? spurte han forsiktig.

Maia hevet øyenbrynene.

– Førtito, men jeg trodde du hadde sjekket meg?

– Nei, sjefen har bare fortalt at du skal steppe inn som etterforsker fra og med i dag, sa han og rettet på skjorta.

– Peppe Norlén, ikke sant?

Greg nikket.

– Han venter på stasjonen, Noomi også, sa han og begynte å gå mot Volvoen sin, som sto i skyggen et stykke unna.

– Har han ikke sagt noe mer om meg? spurte Maia og fulgte etter.

– Ikke så mye, bortsett fra at den forrige arbeidsgiveren din tydeligvis mener at du er positiv og engasjert.

– Ja, jeg bestakk ham, sa Maia, noe som fikk Greg til å smile, og i samme øyeblikk så hun at han var kjekk under alt dette usikre. – Hvor lang tid tror du det tar å fikse bilen?

Han trakk på skuldrene.

– Aner ikke, men Nicklas på verkstedet pleier å være rask.

– Du kjenner ham?

Greg nikket igjen.

– Jeg kjenner de fleste i byen, det blir jo lett sånn …

– … når man er purk, fullførte hun.

– Ja, eller når man har bodd her hele livet.

Greg kom fram til bilen, åpnet døra og satte seg bak rattet. Maia sank ned ved siden av ham og prøvde å gjette alderen hans. Han var betydelig yngre enn henne, rundt tjuefem, og selv om han virket sjenert, eller kanskje tafatt, så han samtidig ut til å være en sånn som brydde seg.

– Så du er herfra? spurte hun.

– Ja, og jeg bor i byen, altså i sentrum.

Maia lo.

– Alene? Eller har du kjæreste, samboer? spurte hun.

– Jeg har ikke engang potteplanter.

Greg smilte igjen, men øynene var underlig vemodige, som om han bar på en tung sorg.

– Og du har aldri tenkt på å dra herfra? spurte hun. – Du er jo ung, mener jeg.

Han slo blikket ned og ristet på hodet.

– Jeg trives her.

– Motala er i hvert fall større enn Ljungdalen, sa hun.

Greg så på henne igjen.

– Så det var på grunn av det, sa han saklig.

– At hva?

– At du kom hit?

Maia hørte nysgjerrigheten i stemmen hans. Han lurte sannsynligvis på hvorfor en middelaldrende kvinne hadde valgt å flytte til en ny by hvor hun ikke kjente noen. Som om hun hadde vært nødt til å flykte.

Eller kanskje det var innbilning. Kanskje prøvde han bare å danne seg et inntrykk av henne. Hun var ikke en person man la merke til. Hun var ikke stygg, men hun var ikke vakker. Ikke særlig slank heller, for den saks skyld.

– Nei, det var ikke fordi Motala er større, svarte hun.

– Hva var det da? insisterte han.

– Jeg var nødt til å flytte hit, bare, sa hun kort.

Hva skulle hun ellers si? De hadde kjent hverandre i ti minutter, og hun hadde ikke lyst til å slippe ham inn i livet sitt med en gang. Hun ville ikke fortelle at eksen hennes hadde rotet det til noe så inn i helvete for henne og barna, og at det delvis var på grunn av ham hun hadde vært nødt til å presse flytteeskene sine inn i morens hus i Kärsby. Det var en gammel sommerhytte som var blitt helårsbolig, og av en eller annen uutgrunnelig årsak hadde moren valgt å male den rosa.

Greg skulle til å si noe mer da telefonen begynte å ringe. Maia rakk å se sjefens navn på skjermen, før han tok samtalen og satte på høyttaleren.

– Hei, Peppe, svarte han. – Fint at du ringte, jeg har akkurat hentet Maia Bohm.

– Da vil jeg at dere drar til Dynudden med en gang.

Greg rynket pannen.

– Hvorfor det?

– En nabo hørte et skudd fra Johan Sundins hus. Og hun virket oppskaket, Greg. Veldig oppskaket.


GREG KJØRTE FORT over Motalabroen i retning Dynudden. Maia satt ved siden av og myste mot den skarpe sola. Den norrländske dialekten hennes fascinerte ham, og det gjorde klesstilen hennes også. T-skjorta var krøllete, jeansen slitt, og de en gang hvite Adidas-skoene skittengrå. Og hun virket trøtt, som om hun ikke hadde sovet ordentlig på en stund, men da han hadde kommet bort til henne utenfor skolen, hadde hun sendt ham et stort smil og presentert seg som «Bohm».

I høy fart svingte han til høyre og fortsatte inn i et lite boligområde med nybygde villaer og trampoliner i hagene. Varslingen betydde sikkert ingenting, prøvde han å si til seg selv mens de nærmet seg det siste huset i gata. Naboen som trodde det var et skudd, måtte ha hørt feil. Men uroen vokste likevel inni ham. Hva hadde skjedd?

Det var det samme spørsmålet han hadde stilt seg da han og Sebastian hadde vært på vei hit, til nettopp dette huset, for nøyaktig ett år siden. Kollegaen, som var fem år eldre enn Greg, hadde fått ansvaret for etterforskningen. Begge hadde vært overbevist om at de raskt ville oppklare saken, men Amanda var fortsatt sporløst forsvunnet.

I begynnelsen hadde Johan vært helt hysterisk fordi hun var borte. Greg husket alle meldingene på telefonsvareren, hvordan Johan ringte om og om igjen for å få vite hva de hadde funnet ut i etterforskningen. Han gikk rundt med et bilde av Amanda som han viste til alle han møtte på byen, men ingen hadde noe av verdi å fortelle når han desperat ba om hjelp til å finne kona si. Til slutt brydde ikke folk seg om ham lenger, noen gikk til og med omveier for å slippe å bli minnet om den tragiske skjebnen hans. Med tiden ble også oppringningene til politiet færre, og til slutt opphørte de helt.

– Er vi framme? spurte Maia da Greg saktnet farten og stanset foran den store villaen med svart tak og sprossevinduer.

– Ja, sa han og kjente straks hvordan det knøt seg i magen. – Dette er Johan Sundins hus.

– Hvorfor nøler du da?

Greg møtte blikket hennes. Han ville si noe mer, men det var så mye hun ikke visste om Amanda-saken som han ikke kunne fortelle her og nå, så han ristet bare på hodet.

– Vi tar det en annen gang, sa han og løsnet bilbeltet.

Sammen skyndte de seg mot huset. Greg ringte på og ventet til den myke melodien hadde tonet ut, trykte ned håndtaket og skjønte at døra var låst. Tok deretter et skritt fram og lyttet. Det var stille der inne.

– Kan det finnes en annen vei inn? spurte Maia.

Greg nikket. De forlot utetrappa og løp krumbøyd rundt huset til baksiden. Han klarte ikke å bli kvitt den ubehagelige følelsen, men sa ingenting. Fortsatte bare forbi en hageslange som lå i det brune gresset, og kom opp på terrassen. Maia kjente på terrassedøra.

– Låst, den også, sa hun.

– Hva gjør vi? spurte Greg lavt.

Hun svarte ikke, løftet bare opp en tom blomsterpotte og kastet den mot et av vinduene. Ruta ble splintret, og glasskårene spredte seg ut over gulvet på kjøkkenet innenfor. Hun stakk hånden inn og åpnet vinduet.

– Politi, ropte hun inn i huset. – Vi kommer inn!

Greg trakk våpenet sitt, klatret inn gjennom vinduet og gikk foran henne gjennom kjøkkenet. Det var stort og så omtrent ut som sist han hadde vært her, med hvite skapdører og en enorm kjøkkenøy med marmorplate. Stillheten var påfallende mens de fortsatte videre. De passerte et maleri med landskapsmotiv, skrittet over en bred terskel og kom inn i den varme stua.

Det vred seg i magen av ubehag da Greg tok et fort overblikk over kaoset. TV-en hang skjevt på veggen, sofabordet var veltet og bøker fra bokhylla lå strødd på gulvet.

Med vaktsomme skritt forlot de rommet. Gikk langsomt forbi trappa til andre etasje, sikret gangen og et garderobeskap med doble dører.

Akkurat da kom det en lyd.

Greg stanset og lyttet.

Det lød som en svak jamring.

Maia hadde også hørt lyden. Hun signaliserte at han skulle bevege seg lenger innover i huset.

Døra til vaskerommet sto åpen. Det var ingen der, men helt innerst var det en lukket dør han visste førte til garasjen. Pulsen hamret i ham. Nå forsto han at lyden måtte komme derfra.

Langsomt fortsatte de bort til døra og stanset. Greg presset forsiktig ned håndtaket, åpnet døra og gispet.

– Åh, gud …

En mann satt sammensunket mot den ene veggen med et jaktgevær ved siden av seg.

Det var Johan.

Halve ansiktet så ut til å være skutt vekk. Klærne og veggen bak ham var dekket av blod. Armene hang slapt ned langs sidene, og en mørk dam hadde dannet seg under ham. En liten bekk fra dammen hadde funnet veien ned gjennom sprinklene i sluket i gulvet.

Jamringen lød på ny, og sekundet etter så de en blodboble utvide seg mellom leppene hans.

– Han lever! Maia kastet seg fram og sank ned på kne.

– Hjelp meg med å legge ham på ryggen.

– Jeg vet ikke om jeg klarer …

– Du må.

Greg stakk våpenet i hylsteret. Han skalv på hendene, og kvalmen vellet opp i ham da han tok tak i Johan og sammen med Maia fikk lagt ham på gulvet. Mannen var liten, men kroppen var slapp og tung.

– Ambulanse, sa hun. – Ring etter ambulanse!

Greg røsket fram telefonen og slo nummeret til alarmsentralen. Mens han snakket med operatøren, så han hvordan Maia plasserte hendene på Johans brystkasse og presset dem ned i jevnt tempo.

– Kom igjen, mumlet hun.

– Ambulansen er på vei, sa han og la på.

Men Maia så ikke ut til å høre hva han sa, hun fortsatte bare fortvilet å trykke på Johans bryst. Hele tiden gjentok hun at han måtte fortsette å kjempe, at han ikke måtte gi opp.

